En nokså liten (16 - 19 millimeter), nokså bred, flat, blank, brunsvart hjortebille. Denne gruppen har ikke svært forstørrede kjever hos hannene, derimot har kjevene en oppoverrettet, krokformet lobe ("øre") ved roten. Hodet er avrundet firkantet, med en utstikkende "lapp" under hvert fasettøye. Pannen er ganske flat, hodet er svært grovt og tett, men grunt punktert. Pronotum er rektangulært, bredere enn langt, svært blankt og grovt punktert, med en dyp midtfure. Dekkvingene har tydelige, grove punktrekker, men tette, finere punkter mellom linjene.